Titel Hitman

Tema: Familien, Etik, Moral, Mord, Hemmeligheder, Løgne, Venskab, Hævn

Fag: Dansk

Målgruppe: 6.-8. klasse

Om bogen

Andreas har tilsyneladende et ganske almindeligt teenageliv, så da han vågner om morgenen på hans konfirmationsdag, er det først og fremmest de forestående gaver, som han har i tankerne. Meget bliver dog forandret i løbet af denne dag. Og det før så almindelige teenageliv bliver for Andreas vedkommende afløst af et arbejde som lejemorder!

Da konfirmationen i kirken er overstået bliver Andreas nemlig indviet i familiens hemmelighed. Hans far er lejemorder, og det samme var Andreas farfar og oldefar. Jobbet går i arv fra far til søn, og nu er det Andreas tur. Nægter han, så bliver faren nødt til at slå ham ihjel for at bevare hemmeligheden.

Så kold og kynisk en besked møder læserne sammen med Andreas i bogens indledning. Andreas vælger (hvis man kan tale om valg!) at gå i farens fodspor og blive lejemorder i Organisationen. Herfra venter der ham et langt og disciplineret optræningsprogram, hvor faren træner ham i at agere som lejemorder. Inden længe får han brug for al træningen, da han får sit første job. Men intet går som forventet, og til sidst står Andreas med udfordringer, som intet af træningen har forberedt ham på.

Om den pædagogiske vejledning

**‘**Hitman’ er underholdende læsning, især for de spilleglade drenge (og piger), der bliver begejstret over at pløkke mennesker ned og lege bødler. Bogen skal derfor også læses med det for øje. Selvom at den beskæftiger sig med temaer som etik og moral, så er fortællingen først og fremmest handlingsdrevet og som i en god actionfilm, er der masser af cliffhangers og overraskende twist i fortællingen.

Bogen er på alle måder urealistisk i sit fortælleunivers, men vil alligevel have en genkendelig ungdomstone – især i Andreas´ dialoger med vennerne Samir og Jacob, og i mødet med den nye pige i klassen, Silje.

Hitman er første bog i en trilogi, og det fremgår tydeligt i bogens afslutning, der direkte lader op til efterfølgeren. Denne pædagogiske vejledning tager kun udgangspunkt i første bog giver en række bud på, hvordan man kan arbejde med bogen før, under og efter læsningen. Opgaverne ligger både op til samtaler på klassen, individuelt arbejde og gruppearbejde.

Faglig relevans/kompetenceområder

Arbejdet med ‘Hitman’ giver gode muligheder for at arbejde med temaer som *familien, hemmeligheder* eller *hævn* i danskundervisningen. Samtidig kan bogen være en fin bog til selvstændig læsning.

Forslag til læringsmål

* Eleven kan vurdere teksters perspektiv på et emne
* Eleven anmelde litteratur og andre æstetiske tekster
* Eleven kan undersøge samspillet mellem genre, sprog, indhold og virkelighed
* Eleven har viden om identitetsfremstillinger.

Idéer til undervisningen

Vejledningen her lægger op til, at man arbejder med *’Hitman’* før, under og efter læsningen. Opgaveforslagene ligger både op til fortolkningsarbejde og kreative, meddigtende, praksisorienterede litteraturopgaver.

**Før læsningen**

**Forventningens glæde er nogle gange den største**

Bogens to første sætninger lyder således: *”Det var i dag. Jeg havde glædet mig helt åndsvagt”.*

Fortæl om en dag, som du glædede dig rigtig meget til, og fortæl, hvordan den udviklede sig. Eller fortæl om en dag, som endnu ikke har fundet stedet, og som du ser virkelig meget frem til. Beskriv hvordan du drømmer om, at dagen bliver.

Det kan både være festdage, fødselsdage eller konfirmationen, du fortæller om – men det kan også handle om en rejse eller at gense én der betyder noget for dig.

**Forventninger**

Hvilke forventninger har du til bogen og dens handling, når du ser på forsiden?

Hvilke forventninger har du til bogen og dens handling, når du læser informationerne på bagsiden?

**Stillingsopslag: Vi søger en lejemorder…**

Bogen handler om en ung dreng, der bliver lejemorder. Hvad ved du egentlig om det arbejde? Måske har du set film, der omhandlede de opgaver og den leveform, som lejemordere har. Hvad skal man kunne som lejemorder? Se om I i fællesskab på klassen kan lave det perfekte stillingsopslag til en lejemorder?

**Gæt et mord**

Der sker flere mord i denne bog. Kom med dit eget bud på hvem og hvordan, før at du har læst de første sider. Måske vil din søde lærer give Slik Patroner eller Piratos til de bedste forslag!

**Under læsningen:**

**Giv kapitlerne navne**

’Hitman’ består af 18 kapitler. Imens du læser bogen, skal du give de forskellige kapitler dine egne titler. Prøv både at tænk kreativt i forhold til sproget, men sørg også for at titlerne på kapitlerne passer til indholdet.

**Ledetråde**

De første to kapitler er fyldt med ledetråde, der fortæller os, at alt ikke er som det skal være i Andreas liv. Både når vi hører om hans konfirmation, familie og opdragelse. Skriv de ting ned, som undrer dig – og som giver dig en fornemmelse af, hvad der kommer til at ske på de følgende sider.

***”Hvis du siger ’nej’, så skal jeg tage mig af dig. Og det vil jeg gøre.”***

Sådan lyder det midt i kapitel 3. Tal med sidemanden om, hvordan du ville reagere, hvis du pludselig stod i den utænkelige situation, at dine forældre ville gøre ondt imod dig, hvis du ikke gjorde, som de ønskede.

**Efter læsningen:**

**Maj, august, april, juli, august**

Kapitel 1-3 foregår i maj, kapitel 4-6 i august, kapitel 7-9 i april, kaptitel 10-12 i juli, kapitel 13-15 og 16-18 i august.

Der er plads til seks patroner i en pistol. Forsøg at giv de seks inddelinger en ny titel, hvor ordene ’skud’ eller ’skyd’ indgår. De må gerne bøjes. Tænk på ord og vendinger, hvor ordene er med. Som fx ’et skudsmål´, ’et skud fra hoften’, ’det vil jeg skyde på’, ’påskud’, ’vildskud’, ’skydeskive’ etc.

**Fra *’Det var i dag’* til *’Det blev dag’***

Første sætning i første kapitel lyder således: ’*Det var i dag*’. Første sætning i sidste kapitel lyder således: ’*Det blev dag*’*.* Der er ikke megen forskel på de to sætninger, men alligevel er alt forandret for Andreas. Prøv om du i to sætninger kan beskrive, hvordan livet har ændret sig for Andreas.

**Hitman 2?**

’Hitman’ har to opfølgere på historien, ’Hitman 2’ og ’Hitman 3’ og de sidste linjer i bogen indikerer også, at der kommer til at ske ting og sager: *”Jeg trak min pegefinger tilbage og mærkede rekylen. Kiggede op og så Silje stå i døren. Så hende stå med en Desert Eagle i hånden. „Silje?!“* Skriv din egen fortsættelse til bogen. Hvad kommer der til at ske med Andreas, Jacob, Samir og Silje?

**Find eksempler på billedsprog**

’Hitman’ gemmer på mange billedsprog, i form af metaforer og sammenlignin*ger. ”Som om han rakte mig kartoflerne og fortalte, at det var kartofler”. ”Min rygsøjle frøs til is”. ”Tårerne kom væltende, kort og hidsigt som en maskingeværsalve”.*

Find tre af slagsen og forklar samtidig, hvad de betyder.

**Overlever de?**

Sidste sætning i kapitel 6 lyder således: *”Vi skulle nok overleve det her. Begge to”.* Tror du stadig på det, efter at du har færdiggjort læsningen af bogen?

**De tre drenge**

Lav en lille personkarakteristik af enten Andreas, Samir eller Jacob. Skriv samtidig om, hvad der kendetegner de tre drenges venskab.

**Et dødbringende våben**

I teenageårene kan forelskelsen i den samme pige (eller dreng) være som et dødbringende våben for et venskab. Skriv hvilken betydning du fornemmer, at Silje får for drengenes venskab og tilføj gerne dine egne erfaringer fra mødet og konflikter mellem venskab og kærlighed.

**2 mottoer, der måske røber, hvad der vil komme**

Da Jacob i kapitel 6 viser hans våben frem, der har tilhørt Hitlers elitekorps SS under Anden Verdenskrig, benytter han to mottoer:

SS-mottoet: *”Min ære er loyalitet”.*

Våbenfabrikkens motto: *”Hvis du søger fred, så forbered dig på krig”.*

Hvad fortæller de to mottoer hver især, og hvad giver de hver især af tegn på, hvad der vil ske i den videre handling.

**Spilanmeldelse**

Forestil dig, at ’Hitman’ var et computerspil, som du lige havde gennemført som Andreas. Lav en spilanmeldelse af oplevelsen, hvor du bl.a. fokuserer på spillets gameplay (historiens handling), spillets grafik og kvalitet (fokus på forsiden og sproget) og spillets figurer (hovedpersonernes troværdighed og relevans).

**Klassedebatten**

Sidst i kapitel 9 står dette: *”500.000 kroner for et liv. Var det meget eller lidt?”*

Diskuter på klassen om man overhovedet kan sætte pris på et menneske? Og hvis man kan, hvor meget er det så? Kunne det lokke nogen fra klassen ind i lejemorderbranchen?

Kan mord nogensinde forsvares?

**Dusørplakat**

Lav en dusørplakat, hvor Andreas er den efterlyste.

Husk at sæt beløb på og lav en præcis og nøjagtig beskrivelse af Andreas kendetegn og personlighed, der vil gøre det lettere for folk at finde ham.

**Supplerende materialer**

Se eventuelt indslaget fra fra Station 2 på Tv2, der beskæftiger sig med, om det er i orden at tjene penge på kriminalitet. Vi møder bl.a. en tidligere lejemorder fra New York.

Se **Forbrydelse betaler sig ikke** her; <http://via.mitcfu.dk/TV0000103315>

Til oplæsning? En spændingsroman med nogenlunde samme tematik og indhold – og for de lidt ældre elever. Sniper af Kasper Hoff findes her; <http://via.mitcfu.dk/51692373>